## Pravilnik Spomenice domovinske zahvalnosti

### NN 108/2000 (3.11.2000.), Pravilnik Spomenice domovinske zahvalnosti

# PREDSJEDNIK REPUBLIKE HRVATSKE

2138

Na temelju članka 5., 6., 23. i 35. Zakona o odlikovanjima i priznanjima
Republike Hrvatske (»Narodne novine«, broj 20/95) i članka 22. Pravilnika o
odlikovanjima i priznanjima od 4. listopada 2000. godine, donosim

## PRAVILNIK

### SPOMENICE DOMOVINSKE ZAHVALNOSTI

Članak 1.

Ovim Pravilnikom propisuje se izgled i tehnička izvedba Spomenice
domovinske zahvalnosti (u daljnjem tekstu: Spomenica), izgled i opis isprave o
dodjeli Spomenice, način nošenja i isticanja Spomenice te druga pitanja od
značenja za Spomenice.

Članak 2.

Spomenica je ustanovljena Zakonom o odlikovanjima i priznanjima
Republike Hrvatske (»Narodne novine«, broj 20/95).

Spomenica temeljem članka 6.
Zakona o odlikovanjima i priznanjima Republike Hrvatske (u daljnjem tekstu:
Zakon) zauzima osamnaesto mjesto u važnosnome slijedu odlikovanja Republike
Hrvatske.

Članak 3.

Spomenica se dodjeljuje
hrvatskim državljanima za časnu i uzornu službu za razdoblje od 5, 10, 15, 20 i
više godina.

Spomenica je jedinstveno
odlikovanje u četiri vida za razdoblje od 5, 10, 15, 20 i više godina.

Članak 4.

Spomenica se sastoji od znaka
Spomenice na vrpci trokutastog oblika, male oznake Spomenice i umanjenice
Spomenice.

Znak Spomenice je ispupčenog
kružnog oblika, izrađen od srebra finoće 999/1000, promjera 41 mm. Središnji
dio Spomenice čini medaljon u kome je prikaz siluete zemljovida Hrvatske koju
prekriva stilizirani grb Republike Hrvatske, a preko grba je položena ispružena
desna ruka. Ispod grba je natpis LIJEPA NAŠA. Oko medaljona je natpis SPOMENICA
DOMOVINSKE ZAH­VALNOSTI čiji kraj i početak povezuje ornament. Medaljon
Spomenice je smješten unutar jednakokračnog križa kojemu se naziru vrhovi
zrakastih krakova.

Na glatkom naličju znaka
Spomenice u sredini je natpis: SPO­MENICA DOMOVINSKE ZAHVALNOSTI uokviren
vijencem od tropruta pletera unutar kojeg teče natpis REPUBLIKA HR­VATSKA.

Znak Spomenice je s ušicom i
karikom, ovješen o vrh isto­straničnog trokuta, stranica duljine 42 mm. Trokut
čini vrpca od moarirana ripsa u bojama grba Republike Hrvatske. Na naličju
trokuta je vodoravna igla za ovjes.

Malu oznaku Spomenice za pet (5) godina čini minijatura i vrpca.
Minijatura je umanjeni otkov medaljona Spomenice pro­mjera 13,5 mm, pričvršćen
na sredini pačetvorine. Vrpca je od svilenog moariranog ripsa u bojama grba
Republike Hrvatske. Od vrpce je složena vodoravna pačetvorina visine 14 mm i
širine 34 mm. Na naličju male oznake je igla za ovjes.

Umanjenicu Spomenice za pet (5) godina čini minijatura i vrp­ca.
Minijatura je umanjeni otkov medaljona Spomenice pro­mjera 17 mm, ovješen o
svilenu moariranu vrpcu u bojama grba Republike Hrvatske, složenu u okomitu
pačetvorinu visine 40 mm i širine 12 mm. Na naličju umanjenice je igla za ovjes.

Znak Spomenice, mala oznaka i
umanjenica za deset (10) godina časne i uzorne službe jednaki su Spomenici za
pet (5) godina, ali se izrađuju od pozlaćenog srebra finoće 999/1000.

Znak Spomenice i umanjenica
za petnaest (15) godina časne i uzorne službe jednaki su Spomenici za deset
(10) godina, ali je na vrpcu Spomenice i umanjenice apliciran srebrni grb
Republike Hrvatske. Na vrpcu male oznake apliciran je srebrni grb Republike
Hrvatske umjesto umanjenog otkova medaljona Spomenice.

Znak Spomenice i umanjenica
za dvadeset (20) i više godina časne i uzorne službe jednaki su Spomenici za
petnaest (15) godina, ali je na vrpcu Spomenice i umanjenice apliciran
pozlaćeni grb Republike Hrvatske. Na vrpcu male oznake apliciran je pozlaćeni
grb Republike Hrvatske umjesto umanjenog otkova medaljona Spomenice.

Sastavni dio ovoga Pravilnika
je slikovni prikaz Spomenice.

Članak 5.

Pri dodjeli Spomenice
dodjeljuje se isprava o dodjeli (u daljnjem tekstu: isprava).

Isprava je otisnuta na shamoa
corolla papiru (100 g/m2, veličine 210 x 297 mm).

Isprava je omeđena
pravokutnikom 168 x 261 mm centriranim u odnosu na papir. Unutar
pravokutnika je zelenkasto-plava podloga bogato urešena vegetabilnim višebojnim
uresom koji zauzima lijevu i donju trećinu te desni rub središnjeg polja
isprave. Uresi mogu izlaziti iz pravokutnika maksimalno 8 mm. U stiliziranome
tamnocrvenom štitu u gornjem lijevom uglu isprave nalazi se grb Republike
Hrvatske. Desno od grba je tekst: REPUBLIKA / HRVATSKA. Znakom / označen je
prelazak u novi red. U donjoj trećini desno nalazi se krug unutarnjeg promjera
50 mm unutar kojeg je otisnut suhi mali državni pečat Republike Hrvatske.

Sadržaj isprave je otisnut na
zelenkasto-plavoj podlozi ispod natpisa REPUBLIKA / HRVATSKA, a glasi:

ODLUKOM / PREDSJEDNIKA
REPUBLIKE / na temelju članka 98. / Ustava Republike Hrvatske / odlikovan je /
(čin, znanstveni stupanj) IME I PREZIME / SPOMENICOM DOMOVINSKE ZAHVALNOSTI /
za pet (deset, petnaest, dvadeset) godina čas­ne i uzorne službe.

Lijevo ispod natpisa »za pet
(deset, petnaest, dvadeset)godina časne i uzorne službe« ispisano je: U
Zagrebu, datum. Desno od datuma ispisano je: PREDSJEDNIK REPUBLIKE / HRVATSKE /
potpis predsjednika Republike Hrvatske / ime i prezime predsjednika Republike
Hrvatske.

Sadržaj isprave je pisan
crnim slovima tipa Lydian BT.

Sastavni dio ovoga Pravilnika
je slikovni prikaz isprave.

Članak 6.

Predsjednik Republike
Hrvatske (u daljnjem tekstu: predsjednik Republike) dodjeljuje odlikovanje
Spomenice na vlastiti poticaj ili na prijedlog Državnog povjereništva za
odlikovanja i priznanja Republike Hrvatske.

Članak 7.

Spomenicu odlikovane osobe
ističu prilikom svečanih prigoda.

Prema važnosnome slijedu Spomenice se ističu redoslijedom od Spomenice
za 20, 15, 10 i 5 godina službe s lijeva na desno gledajući prema nositelju
odlikovanja na lijevoj strani grudi.

Mala se oznaka ističe isključivo na službenoj odori, a uma­njenica
isključivo na civilnoj odjeći.

Umanjenica Spomenice se ističe prilikom svečanih prigoda, prema
prilikama i potrebama nosioca. Potrebito je obratiti pozornost na primjeren
izgled, ponašanje i dostojanstvo kao i važnost prigode kada se odlikovanje
ističe.

Žene ističu umanjenicu Spomenice na lijevoj strani grudi, odnosno uz
druge umanjenice složene u niz po važnosnome slijedu.

Muškarci ističu umanjenicu Spomenice u lijevom zapučku, odnosno uz druge
umanjenice složene u niz po važnosnome slijedu na lijevom suvratku odijela.

Zajedno sa znakom Spomenice nije dopušteno isticati malu ozn­aku i
umanjenicu iste Spomenice.

Članak 8.

Predsjednik Republike uručuje Spomenicu osobno.

Predsjednik Republike može imenovati izaslanika za uruče­nje Spomenice.

Izaslanik predsjednika
Republike za uručenje Spomenice može biti predsjednik Zastupničkog i
Županijskog doma Hrvat­skoga državnog sabora, predsjednik Vlade Republike
Hrvatske, ministar, župan te iznimno osoba po odluci predsjednika Republike.

Prilikom uručenja Spomenice
odlikovani dobiva uz Spomenicu i ispravu te kutiju za Spomenicu.

Članak 9.

Za sva ostala prava, obveze i
odgovornosti osoba odlikovanih Spomenicom koja nisu uređena ovim Pravilnikom
primjenjuju se odredbe Zakona te Pravilnika o odlikovanjima i priznanjima.

Članak 10.

Ovaj Pravilnik stupa na snagu
danom objave u »Narodnim novinama«.

Broj: 01-051-00-3289/1

Zagreb, 6. listopada 2000.

Predsjednik
Republike Hrvatske
**Stjepan Mesić,** v. r.

if !supportEmptyParas endif

![](dodatni/374546.gif)

![](dodatni/374547.gif)

![](dodatni/374548.gif)

![](dodatni/374549.gif)

![](dodatni/374550.gif)

![](dodatni/374551.gif)

![](dodatni/374552.gif)

![](dodatni/374553.gif)

Pravilnik, NN 108/2000-2138